ຄະນະການນໍາ ກະຊວງສຶກສາທິການ ແລະກິລາ (ສສກ) ນໍາໂດຍທ່ານນາງ ແສງເດືອນຫຼ້າຈັນທະບູນລັດຖະມົນຕີ ກະຊວງສຶກສາທິການ ແລກິລາພ້ອມດ້ວຍວິຊາການຈາກຫ້ອງການ ແລະກົມກ່ຽວຂ້ອງເຂົ້າຮ່ວມກອງປະຊຸມເວທີປຶກສາຫາລືລະດັບສາກົນ ວ່າດ້ວຍການສຶກສາ ປະຈໍາປີ 2017 ເມື່ອບໍ່ດົນຜ່ານມາ ທີ່ນະຄອນຫຼວງລອນດອນ ປະເທດອັງກິດ, ມີບັນດາລັດຖະມົນຕີກະຊວງສຶກສາຈາກ 85 ກວ່າປະເທດໃນໂລກ, ພ້ອມດ້ວຍວິຊາການຈາກຫຼາຍອົງການຈັດຕັ້ງສາກົນທີ່ເຮັດວຽກກ່ຽວກັບການສຶກສາເຂົ້າຮ່ວມ.
ກອງປະຊຸມດັ່ງກ່າວ, ວິຊາການຈາກຫຼາຍປະເທດໄດ້ແລກປ່ຽນບົດຮຽນກ່ຽວກັບການພັດທະນາການສຶກສາ, ການແກ້ໄຂຂໍ້ຄົງຄ້າງ ແລະ ສິ່ງທ້າທາຍ, ການປັບປຸງຄຸນະພາບການສຶກສາໃນພາກພື້ນ ແລະ ໃນໂລກ ໂດຍສະເພາະແມ່ນປະເທດທີ່ກໍາລັງພັດທະນາ ເພື່ອຮັບຮອງການຂະຫຍາຍຕົວທາງດ້ານເສດຖະກິດ ແລະ ສັງຄົມໃນຍຸກປັດຈຸບັນ. ສໍາລັບປີ 2017 ກອງປະຊຸມຍັງໄດ້ລົງເລິກເຖິງການແລກປ່ຽນບົດຮຽນກ່ຽວກັບການສິດສອນ, ການສອບເສັງ, ການນໍາໃຊ້ພອນສະຫວັນຂອງຜູ້ຮຽນ ແລະ ເທັກໂນໂລຢີເຂົ້າໃນການສຶກສາ. ນອກຈາກນີ້, ບັນດານັກວິຊາການຈາກຫຼາຍອົງການຍັງໄດ້ແລກປ່ຽນ ແລະ ສົນທະນາກັນກ່ຽວກັບຄຸນະພາບການສິດສອນຂອງຄູ, ເຊິ່ງສັງລວມວ່າ: ຄູສອນມີບົດບາດສຳຄັນໃນການປັບປຸງຄຸນະພາບການສຶກສາໃນທຸກລະດັບ ໂດຍຄູຕ້ອງມີຄວາມຮູ້, ເຂົ້າໃຈເນື້ອໃນຂອງບົດຮຽນ ແລະ ສາມາດນຳໃຊ້ແຫຼ່ງຂໍ້ມູນຕ່າງໆເຂົ້າໃນການສິດສອນ. ຄຽງຄູ່ກັນນັ້ນ, ຄູຕ້ອງມີຄວາມເປັນເອກະລາດໃນການນໍາໃຊ້ວິທີການສິດສອນ, ອຸປະກອນຮັບໃຊ້ການສິດສອນ ໂດຍອີງໃສ່ຄວາມຖະໜັດຂອງຕົນ. ນອກຈາກນັ້ນ, ຄູຕ້ອງມີການສ້າງເຄືອຂ່າຍ ເພື່ອແລກປ່ຽນບົດຮຽນ, ຄວາມຮູ້ ແລະ ຊັບພະຍາກອນ ເພື່ອພັດທະນາຄວາມຮູ້ ແລະ ວິທີການສິດສອນຂອງຕົນ ແລະ ໄດ້ຕີລາຄາວ່າ ເຫດຜົນທີ່ພາໃຫ້ຄູສິດສອນບໍ່ມີຄຸນະພາບ ອາດມາຈາກຫຼາຍປັດໄຈ ເປັນຕົ້ນແມ່ນ ສິ່ງຈູງໃຈ ແລະ ຄ່າຕອບແທນຍັງຕໍ່າ, ສະພາບແວດລ້ອມການສິດສອນຍັງບໍ່ທັນເອື້ອຍອໍານວຍຄວາມສະດວກເທົ່າທີ່ຄວນ, ອຸປະກອນຮັບໃຊ້ການສິດສອນຍັງບໍ່ທັນພຽງພໍ, ຫ້ອງຮຽນແອອັດ, ສອນຫ້ອງຄວບ, ສອນບໍ່ຖືກຕາມວິຊາທີ່ຮຽນມາ, ຂາດການຊ່ວຍເຫຼືອ ແລະ ສະໜັບສະໜູນຈາກຄູນິເທດ ແລະ ພາກສ່ວນທີ່ກ່ຽວຂ້ອງ.ສິ່ງສໍາຄັນກໍ່ຄືການຄັດເລືອກຜູ້ໄປຮຽນເປັນຄູ ຕ້ອງແມ່ນຜູ້ທີ່ຮຽນເກັ່ງ ແລະ ມີຄວາມຮັກໃນວິຊາຊີບ.
ຂະນະດຽວກັນ, ທ່ານ ລັດຖະມົນຕີ ຍັງໄດ້ພົບປະກັບຕົວແທນຈາກບໍລິສັດໄມໂຄຣຊອບ (Microsoft) ເພື່ອປຶກສາຫາລືກ່ຽວກັບແຜນການຮ່ວມມືໃນຕໍ່ໜ້າກັບກະຊວງສຶກສາທິການ ແລະ ກິລາ ໃນການນໍາໃຊ້ສື່ເອເລັກໂຕຣນິກເຂົ້າໃນການຮຽນ-ການສອນໃນສາຍສາມັນສຶກສາ. ນອກຈາກນີ້, ຍັງໄດ້ພົບປະກັບຄະນະຜູ້ແທນຈາກກົມອາຊຽນ ກະຊວງການຕ່າງປະເທດຂອງປະເທດອັງກິດ ແລະ ຫົວໜ້າອົງການຈັດຕັ້ງສາກົນ ເພື່ອການຮ່ວມມືທາງວັດທະນະທໍາ ແລະ ການສຶກສາຂອງອັງກິດ ປະຈໍາເອເຊຍ ເພື່ອປຶກສາຫາລືກ່ຽວກັບໂຄງການຮ່ວມມືດ້ານການຮຽນ-ການສອນພາສາອັງກິດ ໂດຍສະເພາະແມ່ນການສ້າງຄວາມເຂັ້ມແຂງໃຫ້ແກ່ຄູ-ອາຈານ ແລະ ນັກສຶກສາຄູໃນສະຖາບັນສ້າງຄູ.
ສຳລັບການປະເມີນຜົນການຮຽນຂອງນັກຮຽນ ບໍ່ແມ່ນພຽງແຕ່ຢາກຮູ້ເຖິງລະດັບຄວາມຮູ້ຂອງນັກຮຽນເທົ່ານັ້ນ ຍັງເພື່ອກຳນົດນະໂຍບາຍປັບປຸງຫຼັກສູດການສິດສອນ, ວິທີການສິດສອນ ແລະ ການພັດທະນາຄູ; ການນຳໃຊ້ເຄື່ອງມືການປະເມີນຂອງສາກົນ ຕ້ອງໃຊ້ຢ່າງລະມັດລະວັງ, ຕ້ອງໃຫ້ສອດຄ່ອງກັບສະພາບແວດລ້ອມ ແລະ ຈຸດພິເສດຂອງການສຶກສາພາຍໃນປະເທດ.
ຕອນທ້າຍ, ທ່ານລັດຖະມົນຕີ ຍັງໄດ້ສະເໜີໃຫ້ທ່ານເອກອັກຄະລັດສະທູດແຫ່ງ ສປປ ລາວ ປະຈໍາປະເທດອັງກິດ ສືບຕໍ່ຕິດຕາມນໍາບັນດາພາກສ່ວນຕ່າງໆທີ່ໄດ້ພົບປະກັນ ເພື່ອສ້າງໂຄງການຮ່ວມມືການພັດທະນາຄູໃນຕໍ່ໜ້າ.
(ສາວສະຫວັນ)